Pelczné, Szájer, Tőkés - Itt a Fidesz EP-listája
A határon túli magyar területekről is nevez jelölteket az EP-listára a Fidesz, a listát egyébként Pelczné Gáll Ildikó, Szájer József, Tőkés László, Deutsch Tamás és Gyürk András vezeti – hangzott el a párt csütörtöki sajtótájékoztatóján. Több más fideszes közt Glattfelder Béla is hazajön, azt beszélik, vidékfejlesztési miniszter lehet.
A Fidesz választmánya után, amelyen elfogadták a párt európai parlamenti képviselőjelöltjeinek listáját, Szájer József és Pelczné Gáll Ildikó tartott sajtótájékoztatót. A Fidesz "nemzeti listát állított össze", vagyis határon túliak is szerepelnek rajta – jelentette be Pelczné, ez azt jelenti, hogy Erdélyből, Kárpátaljáról, a Felvidékről, a Vajdaságból és a diaszpórából is lesz képviselőjelöltjük, bár még nincs meg minden területre a jelöltjük. Arra is figyeltek, hogy szövetségeseik – elsősorban a KDNP – is rajta legyen a listán. Pelczné szerint az április 6-i választás az EU mellett is szólt, de ennek ellenére nem fognak “diktátumokat" elfogadni Brüsszelből.  

Bejelentették a képviselők listáját is, az első két helyen maga Pelczné és Szájer szerepel, őket Tőkés László, Deutsch Tamás, Gyürk András, és Gál Kinga követi. A listán ezután Schöpflin György és Erdős Norbert szerepel, majd a következő két helyen határon túli magyarok fognak szerepelni, őket még keresik, velük még tárgyalnak – mondta Szájer József. Felkerült a listára továbbá a listára Pálffy István is a 20. helyen, akiről reggel azt írtuk, azon kevesek közé tartozik a volt kormánypárti képviselők közül, akinek még nincs posztja, továbblépési lehetősége. Pelczné szerint előzetes számítások szerint 10-12 helyet szerezhet meg a Fidesz-KDNP a magyarok által megszerezhető 21-ből.

A teljes lista 63 fős lesz, mondta Szájer, aki szerint erre azért van szükség, hogy ha valaki kiesik, akkor lehessen új embert delegálni az EP-be. A lista végére “tolóemberként” felkerül Orbán Viktor és Semjén Zsolt is.

Hét korábbi fideszes EP-képviselő nem folytatja Brüsszelben, ők részben jelezték, hogy nem akarnak az EP-ben továbbdolgozni, másokra pedig az itthoni politikában lesz szükség – fejtette ki Szájer. Ők név szerint: Glattfelder Béla, Járóka Lívia, Hankiss Ágnes, Őry Csaba, Bagó Zoltán, Surján László, Bánki Erik (utóbbi vasárnap befutó helyen szerepelt a Fidesz listáján).

A hvg.hu kérdésére, hogy ki számít közülük kormányzati posztra, illetve igaz-e az az értesülésünk, hogy Glattfelder lesz Fazekas Sándor vidékfejlesztési miniszter utódja, Pelczné azt mondta, sokakat megkerestek a kormányalakítással kapcsolatban, de a nevek ügyében ők EP-képviselőként nem kompetensek, nem kívánják kommentálni az értesülésünket.

A választmány nem foglalkozott Navracsics Tibor biztossá-jelöléséről – mondta Pelczné.

EP-választás május 25-én

Az európai parlamenti szavazást május 25-én tartják. Az eddigi EP-választásokat a Fidesz nyerte. Az EU-ba való belépésünk utáni első voksolást 47 százalékkal (12 mandátum), a 2009-est 56 százalékkal (14 mandátum) a Fidesz nyerte meg, és ez utóbbin az unióval szemben szkeptikus Jobbik is bejutott az EP-be, míg az akkor még létező MDF Bokros Lajost juttatta be. Egyéni képviselőkre nincs lehetőség szavazni, csak listákra.

A vasárnapi országgyűlési választási eredmény fényében a Fidesz most is esélyes a győzelemre. Erre számítanak a párt vezetői is, akik abban reménykednek, hogy a képviselőcsoportjuk az egyik legnagyobb nemzeti frakció lesz. Korábban egy magas rangú, a lista összeállításában részt vevő forrás azt mondta, terveik szerint a kormány biztosjelöltjét akarják a névsor elejére állítani, hogy ezzel tegyék támadhatatlanná. Ugyanis az Európai Bizottság posztjainak szétosztását rendszerint jelentős viták kísérik, az EP rendszerint össztűz alá vesz egy-egy jelöltet, márpedig Magyarország imidzse nem túl jó az utóbbi időben. Ám a Fidesz-vezetés elképzelései szerint egy olyan politikust nehezebb lenne támadni, akinek a listájára 1-1,2 millió szavazat érkezett. Az eddig kiszivárgott információk szerint Navracsics Tibor miniszterelnök-helyettes lehet a biztosjelölt, ám őt a külügyminisztérium élére is esélyesnek tartják.
Európai Parlament (EP) Fidesz-KDNP európai parlamenti választások